《得归结庐先寄舍弟季亭 其二》
清代·王箴舆

天南海水东，结庐白田北。疏凿泉平沼，艺植花连陌。

绿塍阁始泉，逐径户已辟。瞻望若堂封，隐念松楸侧。

禄养就升斗，黾勉事行役。袖云嵩洛间，截竹淇源曲。

牵羁竟一纪，婆娑大梁客。岂云隐已招，聊取肩可息。

岂如彭泽田，亦有子云宅。民社任难仔，张弛事多忒。

成贷蒙天慈，冥报垂先泽。余生幸在兹，抚膺怍畴昔。

同父日余长，埙篪季与叔。萱草树之背，荆华粲在目。

不见已三年，孟也鬓初白。叱驭敢希尊，学《易》冀景绩。

于今誓墓人，苦心季应识。

作者简介：江苏宝应人，字敬倚，号孟亭。王式丹孙。康熙五十一年进士，官卫辉知府。工诗，与袁枚交好。有《孟亭编年诗》。